รัฐบาลไทย-ข่าวทำเนียบรัฐบาล-ทุกจังหวัดทั่วประเทศ พร้อมใจกันน้อมสำนึกในพระกรุณาธิคุณ “เจ้าฟ้าพัชรกิติยาภา” จัดพิธีบำเพ็ญกุศลถวายพระพรและกิจกรรมสาธารณประโยชน์เพื่อปฏิบัติบูชาถวายพระพรให้ทรงหายจากพระอาการประชวร
วันเสาร์ที่ 31 ธันวาคม 2565
31/12/2565
ทุกจังหวัดทั่วประเทศ พร้อมใจกันน้อมสํานึกในพระกรุณาธิคุณ “เจ้าฟ้าพัชรกิติยาภา” จัดพิธีบําเพ็ญกุศลถวายพระพรและกิจกรรมสาธารณประโยชน์เพื่อปฏิบัติบูชาถวายพระพรให้ทรงหายจากพระอาการประชวร
ทุกจังหวัดทั่วประเทศ พร้อมใจกันน้อมสํานึกในพระกรุณาธิคุณ “เจ้าฟ้าพัชรกิติยาภา” จัดพิธีบําเพ็ญกุศลถวายพระพรและกิจกรรมสาธารณประโยชน์เพื่อปฏิบัติบูชาถวายพระพรให้ทรงหายจากพระอาการประชวรและมีพระพลานามัยสมบูรณ์แข็งแรงในเร็ววัน
เมื่อวันที่ 30 ธ.ค. 65 นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ในวันนี้พี่น้องประชาชนชาวไทยทั่วประเทศ ต่างพร้อมใจกันจัดพิธีบําเพ็ญกุศลถวายพระพรและกิจกรรมสาธารณประโยชน์เพื่อปฏิบัติบูชาถวายพระพรแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรและมีพระพลานามัยสมบูรณ์แข็งแรงในเร็ววัน ด้วยความสํานึกในพระกรุณาธิคุณ และความจงรักภักดี อาทิ
1. จังหวัดลําปาง ที่บริเวณรอบสระเศรษฐีทะเลบุญ ศูนย์ปฏิบัติธรรมลําปาง ต.บ่อแฮ้ว อ.เมืองลําปาง นายชัชวาลย์ ฉายะบุตร ผู้ว่าราชการจังหวัดลําปาง พร้อมด้วยนางสุพรรณี ฉายะบุตร นายกเหล่ากาชาดจังหวัดลําปาง เป็นประธานฝ่ายฆราวาส นําพุทธศาสนิกชน ร่วมตักบาตรพระภิกษุสามเณร 1,000 รูป ฉลองเมืองลําปางครบรอบ 1,342 ปี ถวายเป็นพุทธบูชา ซึ่งเป็นส่วนหนึ่งในโครงการตักบาตรพระ 2 ล้านรูป 77 จังหวัดทุกวัดทั่วไทย โดยสมาคมรวมใจไทยลําปาง เพื่อถวายพระพรแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้พระองค์ทรงหายจากอาการประชวร ซึ่งข้าวสารอาหารแห้งที่พระสงฆ์สามเณรรับบิณฑบาต จะนําไปช่วยเหลือผู้ประสบภัยและคณะสงฆ์ในจังหวัดชายแดนภาคใต้
2. จังหวัดสมุทรสงคราม ที่พระอุโบสถวัดอัมพวันเจติยาราม พระอารามหลวง อําเภออัมพวา พระภาวนาวิสุทธิโสภณ เจ้าคณะจังหวัดสมุทรสงคราม เป็นประธานฝ่ายสงฆ์ นายสมนึก พรหมเขียว ผู้ว่าราชการจังหวัดสมุทรสงคราม เป็นประธานฝ่ายฆราวาส ประกอบพิธีเจริญพระพุทธมนต์และเจริญจิตตภาวนาถวายพระพรชัยมงคลแด่สมเด็จพระเจ้าลูกเธอเจ้าฟ้าพัชรกิติยาภานเรนทิราเทพยวดี กรมหลวงราชสาริณีสิริพัชร มหาวัชรราชธิดา ต่อเนื่องกันตลอด 7 วัน 7 คืน โดยมี นายศิริศักดิ์ ศิริมังคะลา นายกรกฎ วงษ์สุวรรณ รองผู้ว่าราชการจังหวัดสมุทรสงคราม ข้าราชการฝ่ายตุลาการ ทหาร ตํารวจ อัยการ หัวหน้าส่วนราชการ ข้าราชการ ผู้นําท้องถิ่น ผู้นําท้องที่ และประชาชน เข้าร่วมพิธี
3. จังหวัดสมุทรสาคร ที่วัดหลักสี่ราษฎร์สโมสร ตําบลยกกระบัตร อําเภอบ้านแพ้ว นายณรงค์ รักร้อย ผู้ว่าราชการจังหวัดสมุทรสาคร เป็นประธานฝ่ายฆราวาสในพิธีเจริญพระพุทธมนต์ ทําบุญถวายภัตตาหาร เพื่อถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงสาริณีสิริพัชร มหาวัชรราชธิดา ให้ทรงหายจากพระอาการประชวรและมีพลานามัยแข็งแรงโดยเร็ววัน และเพื่อเป็นการแสดงความจงรักภักดีและสํานึกในพระกรุณาธิคุณ โดยมี พระมงคลพัฒนาภรณ์ รองเจ้าคณะจังหวัดสมุทรสาคร เจ้าอาวาสวัดหลักสี่ราษฎร์สโมสร เป็นประธานฝ่ายสงฆ์ โดยรองผู้ว่าราชการจังหวัด ปลัดจังหวัด นายอําเภอบ้านแพ้ว หัวหน้าส่วนราชการ และประชาชน เข้าร่วมพิธีอย่างพร้อมเพรียง
4. จังหวัดร้อยเอ็ด ที่วัดวิมลนิวาส ตําบลเหนือเมือง อําเภอเมืองร้อยเอ็ด นายทรงพล ใจกริ่ม ผู้ว่าราชการจังหวัดร้อยเอ็ด เป็นประธานในพิธีเจริญพระพุทธมนต์ ถวายพระพรชัยมงคล และพิธีไถ่ชีวิตโค-กระบือ จํานวน 15 ตัว ถวายเป็นพุทธบูชา ธรรมบูชา สังฆบูชา ถวายพระพรแด่สมเด็จพระเจ้าลูกเธอ เจ้าฟ้าพัชรกิติยาภา นเรนทราเทพยวดี กรมหลวงราชสาริณีสิริพัชร มหาวัชรราชธิดา เพื่อให้ทรงหายจากอาการประชวร และทรงมีพระพลานามัยที่สมบูรณ์แข็งแรงในเร็ววัน โดยมีพระครูวิมลบุญโกศล เจ้าอาวาสวัดวิมลนิวาส ประธานมูลนิธิวิมลบุญโกศล เป็นประธานฝ่ายสงฆ์ โอกาสนี้ นายพิชัยยา ตุระซอง หัวหน้าสํานักงานจังหวัดร้อยเอ็ด หัวหน้าส่วนราชการ หน่วยงานภาครัฐ องค์กรภาคเอกชน และประชาชนชาวจังหวัดร้อยเอ็ด ร่วมในพิธี โดยได้ทําการไถ่ชีวิตโค-กระบือ จํานวน 15 ตัว เป็นเพศผู้ 6 ตัว เพศเมีย 9 ตัว ส่งมอบให้กับกลุ่มเกษตรกรเชียงขวัญ และผู้ปกครอง/นักเรียน โรงเรียนศึกษาสงเคราะห์ธวัชบุรี ซึ่งเป็นผู้ที่มีคุณสมบัติถูกต้องตามระเบียบ มีความเหมาะสมและสามารถเลี้ยงดูโค-กระบือ สมควรได้รับการช่วยเหลือจากโครงการฯ
5. จังหวัดเลย ที่บริเวณสํานักบริหารพื้นที่อนุรักษ์ที่ 8 บ้านนาปอ ต.แสงภา อ.นาแห้ว พระครูศรีธีราภรณ์ รองเจ้าคณะจังหวัดเลย เมตตาเป็นประธานฝ่ายสงฆ์ นายทวี เสริมภักดีกุล ผู้ว่าราชการจังหวัดเลย เป็นประธานฝ่ายฆราวาส พร้อมด้วยนางวราภรณ์ เสริมภักดีกุล ประธานชมรมแม่บ้านมหาดไทยจังหวัดเลย ผู้พิพากษาหัวหน้าศาลจังหวัดเลย หัวหน้าส่วนราชการ ข้าราชการ ระดับจังหวัด ระดับอําเภอ องค์กรปกครองส่วนท้องถิ่น กํานัน ผู้ใหญ่บ้าน และพุทธศาสนิกชน อุบาสก อุบาสิกา ร่วมพิธีทําบุญตักบาตรคณะสงฆ์ ธรรมจาริกธุดงค์ จํานวน 700 รูป นําโดยพระอาจารย์จรัญ อนํคโณ ประธานโครงการธรรมจาริกธุดงค์ฯ เพื่อถวายเป็นพระกุศลถวายพระพรแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวชิรราชธิดา ให้ทรงหายจากพระอาการประชวรโดยเร็ววัน
6. จังหวัดนครศรีธรรมราช ที่วัดเขาพระทอง ตําบลเขาพระทอง อําเภอชะอวด นายอภินันท์ เผือกผ่อง ผู้ว่าราชการจังหวัดนครศรีธรรมราช พร้อมด้วยนางพิชานันท์ เผือกผ่อง นายกเหล่ากาชาดจังหวัดนครศรีธรรมราช นายอําเภอชะอวด และประชาชนผู้มีจิตศรัทธาร่วมพิธีบวชสามเณรลูกแก้ว จํานวน 9 รูป และไถ่ชีวิตสัตว์ สร้างกุศลใหญ่ทําบุญเริ่มต้นปีใหม่ 2566 ประกอบด้วยโค 2 ตัว, สุกร 3 ตัว, เป็ด 20 ตัว, พันธุ์ปลาทับทิม 10 ตัว เพื่อถวายเป็นพุทธบูชา ธรรมบูชา สังฆบูชา ถวายเป็นพระกุศลถวายพระพรแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงสาริณีสิริพัชร มหาวัชรราชธิดา ให้ทรงหายจากอาการพระประชวรโดยเร็ววัน
7. จังหวัดเพชรบุรี ที่วัดนายาง หมู่ที่ 3 ตําบลยาง อําเภอชะอํา นายไพโรจน์ จึงธนาเจริญ นายอําเภอชะอํา เป็นประธานฝ่ายฆราวาสในกิจกรรมเจริญพระพุทธมนต์ เจริญจิตตภาวนา และปล่อยปลาเพื่อถวายพระพรชัยมงคลแด่ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้หายจากพระอาการประชวร โดยมีพระครูพิพัฒน์วชิรปัญญาวุฒิ เจ้าคณะอําเภอชะอํา เจ้าอาวาสวัดนายาง เป็นประธานฝ่ายสงฆ์ โดยมีหัวหน้าส่วนราชการ เจ้าหน้าที่ตํารวจ ตํารวจตระเวนชายแดน องค์กรปกครองส่วนท้องถิ่น กํานัน ผู้ใหญ่บ้าน ฯลฯ พระภิกษุสงฆ์ และประชาชนในพื้นที่อําเภอชะอํา เข้าร่วมกิจกรรม จํานวน 200 คน
8. จังหวัดนครนายก ที่วัดช้าง อําเภอบ้านนา พระสิทธิวรนายก รองเจ้าคณะจังหวัดนครนายก เป็นประธานฝ่ายสงฆ์ นายบัญชา เชาวรินทร์ ผู้ว่าราชการจังหวัดนครนายก พร้อมด้วย นายอําพล บุญประภากร ผู้พิพากษาหัวหน้าศาลจังหวัด นางสาวศุภมาส คุ้มศรีวงษ์ ผู้พิพากษาหัวหน้าศาลเยาวชนและครอบครัวจังหวัด นายวิชัย บุญมี รองผู้ว่าราชการจังหวัด พันเอก กิตติบดี อินทสุรัช ผู้แทนรองผู้อํานวยการรักษาความมั่นคงภายในจังหวัดฝ่ายทหาร นายวีรยุทธ บุญมา อัยการจังหวัดนครนายก หัวหน้าส่วนราชการประจําจังหวัด นางวจิราพร อมาตยกุล นายอําเภอบ้านนา และประชาชนจิตอาสาในพื้นที่ เข้าร่วมกิจกรรมเจริญจิตตภาวนาถวายพระพรแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา โดยมีกิจกรรมปล่อยปลาเพื่อถวายพระพรชัยมงคล ในกิจกรรมดังกล่าวด้วย
9. จังหวัดตาก ที่วัดมณีบรรพตวรวิหาร อ.เมืองตาก นายวีระพันธ์ ดีอ่อน รองผู้ว่าราชการจังหวัดตาก เป็นประธานในพิธีไถ่ชีวิตโค-กระบือ ถวายเป็นพระกุศลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระประชวรโดยเร็ว โดยมี พระประสิทธิศีลคุณ เจ้าคณะจังหวัดตาก คณะสงฆ์ ผู้พิพากษาหัวหน้าศาลจังหวัดตาก รองผู้บัญชาการมณฑลทหารบกที่ 310 รองผู้บังคับการตํารวจภูธรจังหวัดตาก หัวหน้าส่วนราชการจังหวัดตาก ข้าราชการ และประชาชนผู้เข้าร่วมพิธี ร่วมกันไถ่ชีวิตโค จํานวน 9 ตัว ให้แก่เกษตรกรชาวตําบลวังหมัน อําเภอสามเงา จังหวัดตาก ในโครงการธนาคารโค-กระบือ เพื่อเกษตรกรตามพระราชดําริ สําหรับนําไปเลี้ยงตามวัตถุประสงค์ของโครงการต่อไป หลังจากนั้น รองผู้ว่าราชการจังหวัดตาก ได้นําผู้เข้าร่วมพิธีประกอบพิธีเจริญพระพุทธมนต์และเจริญจิตตภาวนา ถวายพระพรชัยมงคลแด่ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา โดยมี พระประสิทธิศีลคุณ เจ้าคณะจังหวัดตาก เป็นประธานฝ่ายสงฆ์ นําพระสงฆ์จํานวน 10 รูป ประกอบพิธีเจริญพระพุทธมนต์และเจริญจิตตภาวนา ถวายพระพรให้ทรงหายจากพระอาการประชวรในเร็ววัน
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ในวันพรุ่งนี้ (31 ธ.ค. 65) เป็นวันสิ้นปี ซึ่งพี่น้องพุทธศาสนิกชน และศาสนิกต่าง ๆ จะประกอบพิธีสวดมนต์ข้ามปี และพิธีมงคลตามความเชื่อของศาสนา จึงขอเชิญชวนทุกท่านได้ร่วมกันประกอบพิธีเพื่อเป็นการปฏิบัติบูชาน้อมถวายพระพรแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรในเร็ววัน และเพื่อความเป็นสิริมงคลกับทุกท่านเนื่องในโอกาสต้อนรับศักราชใหม่ พ.ศ. 2566 ค.ศ. 2023 โดยพร้อมเพรียงกัน